VENDIM
Nr. 28, datë 23.6.2023

[bookmark: _Hlk120693107][bookmark: _Hlk120698332]PËR SHTYRJE AFATI TË APLIKIMIT NGA SHOQËRITË UJËSJELLËS-KANALIZIME PËR TARIFA TË UJIT TË PIJSHËM DHE UJËRAVE TË NDOTURA PËR VITIN 2023

Në mbështetje të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe të largimit dhe përpunimit të ujërave të ndotura”, i ndryshuar, të “Rregullores për organizimin e brendshëm të Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura”, Komisioni Kombëtar Rregullator (KKRR),

KONSTATOI SE:

Në ligjin nr. 8102, datë 28.3.1996 “Për kuadrin rregullator të sektorit të furnizimit me ujë dhe të largimit dhe përpunimit të ujërave të ndotura”, i ndryshuar, neni 14, pika “b”, përcaktohet se një ndër kompetencat e KKRR-së është: “ të miratojë çmimet dhe tarifat e shitjes së ujit, me shumicë dhe pakicë, tarifat për ujërat e përdorura dhe tarifat e trajtimit të tyre…,”. Gjithashtu, në nenin 22 të po këtij ligji përcaktohen procedurat për vendosjen e tarifave, ku në zbatim të këtij ligji, KKRR-ja përcakton metodologjinë e përllogaritjes së tarifave e cila është miratuar me vendimin nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime”.
[bookmark: _Hlk138319365]Me miratimin e VKM-së nr. 302, datë 11.5.2022 “Për politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura” është realizuar agregimi i 12 shoqërive ujësjellës kanalizime nga 15, por që për arsye objektive nuk është përfunduar plotësisht procesi i riorganizimit të brendshëm në shoqëritë e reja rajonale. Neni 10, pika 4 e vendimit nr. 539, datë 30.12.2021, përcakton se: “Afati përfundimtar për paraqitjen e dokumentacionit të plotë të aplikimit për nivel të ri të tarifave është data 30 qershor..”. Nga informacioni dhe të dhënat e marra në vazhdimësi nga shoqëritë e reja rajonale si dhe nga kërkesat e paraqitura nga donatorët, konstatohet se ky afat nuk mund të respektohet në kohën e duhur për arsye të riorganizimit dhe vështirësive të hasura në praktikë nga ana e tyre për plotësimin brenda afatit të aplikimit për nivel të ri tarifor sipas metodologjisë së tarifave, për këto fakte me qëllim dhe përkrahjen e reformës në sektorin ujësjellës-kanalizime del e nevojshme shtyrja e afatit të aplikimit për këto shoqëri përjashtimisht për vitin 2023.
Sa më sipër, në mbledhjen e datës 23.6.2023, Komisioni Kombëtar Rregullator:

VENDOSI

1. Përjashtimisht për vitin 2023, afati përfundimtar për paraqitjen e dokumentacionit të plotë të aplikimit për nivel të ri të tarifave për shoqëritë UK Rajonale është data 31 gusht.
2. Ngarkohen për zbatimin e këtij vendimi të gjitha shoqëritë rajonale ujësjellës-kanalizime dhe të gjitha strukturat e Entit Rregullator të Ujit.
Ky vendim hyn në fuqi menjëherë dhe botohet në Fletoren Zyrtare.

